

NÁRODNÁ RADA SLOVENSKEJ REPUBLIKY
IV. volebné obdobie

(Návrh)




ZÁKON

z ........... 2009,

ktorým sa mení a dopĺňa zákon č. 595/2003 Z. z. o dani z príjmov a o zmene a doplnení niektorých zákonov v znení neskorších predpisov 


Národná rada Slovenskej republiky sa uzniesla na tomto zákone:
  
  
Čl. I 

Zákon č. 595/2003 Z. z. o dani z príjmov a o zmene a doplnení niektorých zákonov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z. a zákona č. 660/2005 Z. z. sa mení a dopĺňa takto:




1.    V § 19 ods. 2 doplniť písmeno „s“ s nasledujúcim textom:

s) výdavky (náklady) na dovolenku vynaložené daňovníkom s príjmami podľa § 6 ods.1 a 2 najviac v rozsahu a výške ustanovených pre zamestnancov podľa osobitného predpisu 89), pričom za priemerný zárobok je stanovená minimálna mzda stanovená osobitným predpisom89a).   
89) Zákonník práce /zákon č. 311/2001 Z. z./  
89a)   Zákon č. 90/1996 Z.z. o minimálnej mzde v znení neskorších predpisov







2. V §  43, ods. 10  doplniť za prvou vetou nasledovný text: 


„Zrážka dane sa nevykoná pri výplate, ak ide i daňovníka, ktorý je fyzická osoba a vykonáva prácu pre zamestnávateľa na základe dohody o vykonaní práce, dohody o pracovnej činnosti alebo dohody o brigádnickej práci študentov89). Daňová povinnosť v tomto prípade vyplývajúca z príjmu plynúceho daňovníkovi od zamestnávateľa spočíva na tomto daňovníkovi“.





Čl. II 

Tento zákon nadobúda účinnosť 1. marca 2009.

































DÔVODOVÁ SPRÁVA



I. Všeobecná časť


Predkladaný návrh novely zákona o dani z príjmov reaguje na nepriaznivú sociálnu situáciu časti občanov, ktorí sa snažia zlepšiť svoju situáciu vlastnou prácou.
Poslanci NR SR navrhujú novelu zákona č. 595/2003 Z. z. o dani z príjmov, ktorou reagujú na pretrvávajúci nepriaznivý stav v súvislosti so správou daní vo vzťahu k osobám, ktoré sú alebo oslobodené od platenia dane z príjmu alebo nemajú stály pracovný pomer  a stály príjem zo zamestnania /študenti, dôchodcovia, brigádnici/.
Cieľom návrhu je zjednodušiť administratívu platenia daní a zároveň pomoc osobám s občasným alebo nízkym príjmom z pracovnej činnosti. Dnes platný právny stav je taký, že zamestnávateľ odvádza daň z príjmu / 19 % /  aj za brigádnikov, ktorých príjem je oslobodený od tejto dane. Títo daňovníci si síce môžu uplatniť vrátenie odvedenej dane pri daňovom priznaní, ale až v nasledujúcom kalendárnom roku, tj. s ročným omeškaním / inými slovami – úverujú štát /, pritom je to skupina občanov, ktorá   sa snaží zlepšiť si svoju aktuálnu nepriaznivú finančnú situáciu.
Zároveň poslanci navrhujú rozšíriť zákonom uznané nákladové položky daňovníka, ktorý je živnostníkom / SZČO / o výdavky na dovolenku, tak ako je to u zamestnancov. Odstraňuje sa tým nerovnoprávne postavenie živnostníkov v porovnaní so zamestnancami, ktorým patrí za čerpanú dovolenku náhrada mzdy v sume ich priemerného zárobku. Prípadné zníženie dane z príjmov bude kompenzované zvýšením výnosu nepriamych daní.


Navrhovaná právna úprava je v súlade s ústavou SR, ústavnými zákonmi a inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná. 

Prijatie novely uvedeného zákona bude mať minimálny dopad na štátny rozpočet, či  verejné financie. 
Návrh bude mať pozitívny vplyv na zamestnanosť, pretože bude viac motivovať občanov k prijatiu aj iného, ako trvalého zamestnania.













II. Osobitná časť



Čl. I


K bodu 1:

   Navrhuje sa rozšíriť zákonom uznané nákladové položky daňovníka-živnostníka (SZČO) o výdavky na dovolenku, tak ako je to u zamestnancov. Odstraňuje sa tým nerovnoprávne postavenie živnostníkov v porovnaní so zamestnancami, ktorým patrí za čerpanú dovolenku náhrada mzdy v sume ich priemerného zárobku.  
Zníženie dane z príjmov v štátnom rozpočte bude kompenzované zvýšením výnosu nepriamych daní.


K bodu  2:

        Daňovníkovi, ktorý vykonáva prácu pre zamestnávateľa na základe dohody o vykonaní práce, dohody o pracovnej činnosti alebo dohody o brigádnickej práci študentov sa zrážka dane nevykoná pri výplate zamestnávateľom, ale daňovník – ak mu táto povinnosť vyplýva zo zákona – ju odvedie v rámci daňového priznania.






K čl. II:


Účinnosť zákona sa navrhuje  od 1.marca 2009.















DOLOŽKA ZLUČITEĽNOSTI

návrhu zákona s právom Európskych spoločenstiev a právom Európskej únie




1. Predkladateľ právneho predpisu:
Poslanci Národnej rady Slovenskej republiky.


2. Názov právneho predpisu:
Návrh zákona, ktorým sa mení a dopĺňa zákon č. 595/2003 Z. z. o dani z príjmov a o zmene a doplnení niektorých zákonov v znení neskorších predpisov.


3. Problematika návrhu právneho predpisu:
a) nie je upravená v práve Európskych spoločenstiev
b) nie je upravená v práve Európskej únie
c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa


4. Záväzky Slovenskej republiky vo vzťahu k Európskym spoločenstvám a Európskej únii:
bezpredmetné


5. Stupeň zlučiteľnosti návrhu právneho predpisu s právom Európskych spoločenstiev a Európskej únie:
bezpredmetné












